text: Ansøgningerne til julehjælp strømmer ind
  09 december 2015 kl. 10.49
  Rekordmange Syd- og Sønderjyder søger i år om julehjælp hos Mødrehjælpen.
  Det kniber tilsyneladende for rigtig mange børnefamilier at finde penge nok til den kommende juletid.
  Ifølge Mødrehjælpen så har 659 børnefamilier foreløbig søgt om julehjælp og det er 212 flere end på samme tidspunkt sidste år.
  -Vi er helt overvældede over den store stigning, at der er så mange børnefamilier, der ikke har råd til at fejre jul. Der er et enormt stort behov i år, fortæller Mads Roke Clausen, der er direktør i Mødrehjælpen.
  Selvom der er mange ansøgninger, kan alle familier dog ikke forvente at få hjælp, fordi Mødrehjælpen gennemgår socialrådgivernes ansøgninger for at sikre, at det er dem, der har allermest brug for hjælpen, der får den.
  Både mødre og fædre kan søge om hjælp hos Mødrehjælpen frem til den 17. december.
  